b"\n_START_ARTICLE_\n4 de 8 amb l'agulla\n_START_SECTION_\nHist\xc3\xb2ria\n_START_PARAGRAPH_\n\xc3\x89s una construcci\xc3\xb3 que s'havia assolit en la primera \xc3\xa8poca d'or dels castells (1851-1889). El primer intent d'aquest castell en el segle XX el va realitzar la Colla Vella dels Xiquets de Valls en el concurs de castells de Tarragona de 1970, en un intent desesperat no assajat per guanyar aquell concurs. El castell es trenc\xc3\xa0 pel quatre amb acotxador col\xc2\xb7locat, i \xc3\xa9s que tot i que la Vella havia carregat el pilar de sis i de set nom\xc3\xa9s havia descarregat 5 quatres de vuit en la seva hist\xc3\xb2ria moderna. _NEWLINE_No es torn\xc3\xa0 a veure fins al concurs de castells de Tarragona de 1982, aquesta vegada propiciat per un canvi en la normativa que facilitava la consecuci\xc3\xb3 del castell, ja que es considerava carregat quan restava l'enxaneta al mig fent l'aleta i els dosos es deixaven anar de les mans. L'intent realitzat per la Colla Joves Xiquets de Valls en aquest concurs desferm\xc3\xa0 la pol\xc3\xa8mica. Mentre que ells defensaven que s'havia carregat perqu\xc3\xa8 s'havia assolit el que marcaven les normes, altres colles consideraven que estava incorrectament efectuat perqu\xc3\xa8 una vegada deixats anar els dosos, el pilar del mig es va abalan\xc3\xa7ar sobre l'estructura exterior formant un garbuix que va fer que es desmunt\xc3\xa9s el castell com es va poder. El jurat va donar suport la posici\xc3\xb3 rosada i va considerar que el castell no s'havia carregat cosa que va comportar que els vermells abandonessin el concurs. Sigui com sigui a part d'aquest, la mateixa Colla Joves Xiquets de Valls en carreg\xc3\xa0 tres m\xc3\xa9s segons aquelles normes del concurs per un de la Colla Vella. Per\xc3\xb2 entre l'aband\xc3\xb3 que patia l'estructura del pilar i poder una mica de manca de pressa a la sortida dels segons no s'arrib\xc3\xa0 a deixar sol el pilar central._NEWLINE_El primer 4 de 8 amb el pilar del segle XX, carregat i descarregat de la manera tradicional, \xc3\xa9s a dir, carregat quan tot el tronc extern s'ha desmuntat i queda el pilar al centre, va arribar el 8 d'octubre de 1995 a Gelida gr\xc3\xa0cies al nou domini dels pilars per part dels Castellers de Vilafranca. Es d\xc3\xb3na la circumst\xc3\xa0ncia que tan sols un mes despr\xc3\xa9s d'estrenar-lo carregaven el de nou."